arnastofnun/IGC-2024 huggingface dataset:
Stjórntæk Samfylking

Samfylkingarmenn kvarta sumir yfir, að hluti pólitíkusa Vinstri grænna sé ekki stjórntækur. Hún er sérfræðingur, getur talizt ofur-stjórntæk. Fyrir ári var hún í stjórn með Sjálfstæðisflokknum. Hafði þar bankaráðherra, sem fékk fátt að vita um bankahrunið, en undi sér samt vel í ráðuneytinu. Hafði þar utanríkisráðherra, sem gleypti frjálshyggju Sjálfstæðisflokknum. Eftir uppskrift frá Tony Blair hinum brezka. Samfylkingin baðst ekki afsökunar á hruninu. En fór síðan í stjórn með vinstri grænum með þveröfug sjónarmið að leiðarljósi. Auðvelt er fyrir allra stefnumála flokk að vera stjórntækur.
Stjórnarstefna eymdarinnar

Stefna ríkisstjórnarinnar er skýr, þótt Ögmundur Jónasson maldi í móinn. Hann ræður bara ekki. Samkvæmt stefnunni skal almenningur borga í topp skaðann af því, sem hann framdi ekki. Samkvæmt stefnunni skal enginn hinna viðriðnu gjalda neitt. Ekki hinir hamslausu og græðgisvæddu bankamenn og kúluprinsar, ekki Finnur Sveinbjörnsson og Karl Wernersson, ekki Ólafur Ólafsson og Björgólfur Thor Björgólfsson. Sigurður Einarsson og Hreiðar Már Sigurðsson ganga lausir, þótt erlendir fjölmiðlar kalli Kaupþingsmálið mesta bankarán sögunnar. Þetta er allt í samræmi við stjórnarstefnu eymdarinnar.
Glæpirnir eru þekktir

Útrásarvíkingar keyptu bankana fyrir lánsfé úr öðrum bönkum. Þeir hreinsuðu út bankana og gerðu þá gjaldþrota. Gerðu Seðlabankann gjaldþrota í leiðinni. Þeir keyptu gróin og öflug fyrirtæki fyrir lánsfé. Þeir rústuðu þessi fyrirtæki og gerðu sum gjaldþrota. Sjóvá, Eimskip, Flugleiðir. Við vitum nokkurn veginn allt um glæpi þeirra. Vitum hvernig þetta var gert og hverjir gerðu. Hannes Smárason, Wernersbræður, Björgólfsfeðgar og Ólafur Ólafsson eru í þessum hópi. Ekki þarf lengur að japla og jamla út af þessum málum. Af hverju eru slíkum víkingum ekki enn lesnar ákærur? Eftir hverju er beðið?
Kjósendur Flokksins bera ábyrgð

Við berum ábyrgð á hruninu. Við Íslendingar. Áratugum saman höfum við stutt Sjálfstæðisflokkinn til að vera kjölfesta stjórnmálanna. Þriðjungur kjósenda hefur stutt flokkinn, stundum meira, stundum minna. Kusum flokkinn til að búa hér til sæluríki frjálshyggjunnar. Leyfðum honum að einkavinavæða bankana og koma upp regluverki, sem fól ekki í sér neitt eftirlit. Á öllum póstum voru Vökumenn úr Háskólanum við völd. Þetta létum við yfir okkur ganga. Því lentum við í IceSave. Flokkurinn þykist hvergi hafa komið nærri, er í afneitun. Kjósendur Flokksins bera ábyrgðina, við þurfum öll að borga.
Vanmetin þjóðarheift

Erfiðleikar IceSave samningsins í almenningsálitinu stafa af, að þjóðin er bálreið út af öðru. Hún skilur ekki, að enginn skuli enn vera dreginn fyrir dómara vegna bankahrunsins. Hún hefur enga trú á leyninefndum á borð við sannleiksnefnd Alþingis. Hún hefur séð lánabók Kaupþings á blogginu. Hún lætur ekki þvinga IceSave ofan í kokið á sér meðan Björgólfur Thor gengur laus, meðan Hannes Smárason, Ólafur Ólafsson og Wernersbræður ganga lausir. Stóra skyssan hjá stjórnvöldum var að skilyrða ekki opnar yfirheyrslur sannleiksnefndarinnar. Það var öryggisloki til að tempra heift þjóðarinnar.
Vinstri grænir semja við sig

IceSave er þarna og fer ekki, hvað sem Alþingi gerir. Björgólfsfeðgarnir og bankastjórar þeirra fóru ránshendi um Bretland og Holland. Í skjóli skorts á eftirliti, sem Sjálfstæðisflokkurinn bjó til. Þess vegna verðum við að borga brúsann. Getum deilt um niðurstöðuna, getum sett fáa og einfalda fyrirvara og túlkanir. Um það verður ekki samið við þingmenn Sjálfstæðisflokksins. Þeir eru lýðskrumarar í afneitun, bera ekki ábyrgð á neinu. Fyrst og fremst verða Vinstri grænir að semja við sjálfa sig. Úr því fæst nothæf niðurstaða. Hún stendur við skuldbindingar okkar og setur okkur ekki heldur á hausinn.
Borgin er full af fólki

Miðborgin hefur síðustu vikur sýnt, að erlendir ferðamenn eru tvöfalt fleiri en fyrri sumur. Hótel eru full, veitingahús eru full, kaffihús eru full, bílaleigur eru fullar, búðir eru fullar. Evrur og dollarar og pund flæða um bæinn. Ferðaþjónustan þekkir ekki kreppu. Sama er að segja um útveginn, hann flýtur í pundum og evrum. Þarf enga kvótakónga, engan Magga á þyrlunni og enga tengdasyni Soffaníasar. Þarf bara skip, skipstjóra og sjómenn, þarf engar afætur. Álbræðslurnar gefa ekkert af sér, en í staðinn koma gagnaver og netþjónabú. Öflun gjaldeyris er í góðu lagi, þótt bankarnir hafi hrunið.
Uppsafnuð heift fólksins

Ríkisstjórn og Alþingi höfðu ekki vit á að heimta opinberar yfirheyrslur sannleiksnefndar Alþingis. Nefndarmenn eru af gamla skólanum og höfðu ekki frumkvæði að því sjálfir. Þeir hafa leyndó hugarfar. Í Bandaríkjunum starfa slíkar nefndir fyrir opnum tjöldum. Yfirheyrslum er þar sjónvarpað. Hefði sá háttur verið hafður hér, væri fólk ekki lengur vitstola af uppsafnaðri heift hins valda- og áhrifalausa. Allt er að springa, enginn treystir neinu. Fólk vill ekki borga fyrir bankana. Fólk hatar að vera rukkað án þess að hróflað sé við sökudólgum. Opnar yfirheyrslur hefðu mildað réttláta reiði fólksins.
Ögmundur mun ná áttum

Ögmundi Jónassyni hefði fengið sterkari fyrirvara í ábyrgðina á IceSave, ef honum hefði tekizt að dekstra stjórnarandstöðuna. Það tókst honum ekki og mun ekki takast. Verður því að semja við eigin menn um fyrirvarana, ef hann vill ekki fá Sjálfstæðið í ríkisstjórn. Flesta hryllir við tilhugsuninni um sjálfan framleiðanda hrunsins í ríkisstjórn. Flokk Davíðs og Geirs, flokk skorts á eftirliti með villtu vestri bankanna. Ég held, að Ögmundur verði sama sinnis, þegar upp er staðið. Útkoman verður því góð. Felst í fyrirvörum og lögskýringum, sem ekki valda ásökunum um samningsrof. Lífið heldur áfram.
Hættið að dekstra hrunmenn

Tilgangslaust er að reyna að fá stjórnarandstöðuna til að samþykkja IceSave með fyrirvörum. Hún vill einfaldlega ekki IceSave. Enda var hún í stjórn, er IceSave hengingarólin var brugðin á sínum tíma. Sjálfstæðið og Framsókn eru núna ábyrgðarlausir flokkar, sem afneita fortíð sinni. Tímabært er að hætta að dekstra liðið, sem olli hruni Íslands. Stjórnarsinnar verða að koma sér saman um fáa fyrirvara og skýringar, sem jafngilda ekki falli samningsins. Mest reynir á Ögmund Jónasson að koma á sátt stjórnar og uppreisnarþingmanna Vinstri grænna. Verra er að fá hrunmenn Sjálfstæðis og Framsóknar til valda.
Eitraður riddari samvizkunnar

Þór Saari er eitraði riddarinn í Borgarahreyfingunni. Dáleiddi þingkonur flokksins til fylgis við óheillaferli, sem sprengdi hreyfinguna. Fyrstu mistökin fólust í að falla frá stuðningi flokksins við viðræður um aðild að Evrópu. Þá bar hann við samvizku þingmanna. Stóru mistökin gerðust síðan, þegar Þór bauð stjórninni opinberlega stuðning við viðræður gegn brottfalli IceSave. Annars vegar meinaði ný samvizka honum að styðja Evrópustefnu flokksins. Bauð hins vegar hrossakaup um það nýfengna samvizkuspursmál. Spilaði sig inn í hlutverk hins gróna þingmanns, sem enginn treystir lengur.
Freisting Seðlabankans

Of mikið er gert úr nauðsyn erlendra lána til Seðlabankans. Hann þarf ekki lán, nema hann vilji vernda gengi krónunnar. Fulltrúar hans hafa margsagt, að það standi ekki til. Því miður er ástæða til að óttast freistinguna. Ef þeir hafa fullar hendur fjár, freistast þeir í fjárhættuspil með krónuna. Því er bezt, að þeir hafi sem minnst umleikis. Allt þetta kerfi kringum krónuna er hreint rugl. Seðlabankinn á að hætta að hafa afskipti af henni og hætta gjaldeyrishöftum. Það yrði sjokk í fyrstu, en síðan mundi markaðurinn jafna sig. Ríkisstjórnin þarf bara að aftengja áhrif gengis á vísitölur.
Ömurlegasta nefnd landsins

DV hefur eftir Össuri Skarphéðinssyni, að Þingvallanefnd sé fínasta nefnd landsins. Nær væri að segja hana ömurlegustu nefnd landsins. Hún á að passa Þingvallasvæðið, en gerir ekki. Risið hafa nýir og endurbættir og stækkaðir bústaðir á svæðinu, sem heyrir undir nefndina. Andvaraleysi hennar er slíkt, að sækja ber nefndarmenn til saka fyrir ráðleysi og umboðssvik. Ef Össuri ráðherra og nefndarmanni finnst þetta fín nefnd, er bann úti að aka. Nú á loksins að skipta um fólk í nefndinni. Björn Bjarnason og Össur verða þar ekki lengur, guði sé lof. Vonandi gera nýtt fólk þetta að nothæfri nefnd.
Hálfkveðnar vísur Páls

“Engin nefnd þarf að færa þjóð sinni jafn slæmar fréttir og þessi nefnd.” Sagði Páll Hreinsson, formaður sannleiksnefndar Alþingis í útvarpinu í gær. Gaf niðurstöðu nefndarinnar í skyn, en sagði hana ekki. Menn geta því áfram slúðrað um, hver hún verði. Enginn er neinu nær. Páll segir nefndina hafa lista yfir hundrað stærstu lántakendur bankanna. Þeir hafi fengið helming allra útlána. Hvorugt kemur á óvart. Skoðuðum lánabók Kaupþings og vissum þetta fyrir. Páll segist kanna, hverjir þeirra séu eigendur bankanna. Það kemur ekki á óvart, við vissum það öll. Hverjar eru þá slæmu fréttirnar?
Elskaði eigendur fjármagns

Ríkisstjórn Geirs Haarde sló ekki skjaldborg um heimili landsins. Hún sló bara skjaldborg um fjármagnseigendur. Jós fé í banka og peningamarkaðssjóði til að lina tjón þeirra. Heildarkostnaður þessa velvilja er af svipaðri stærðargráðu og brjálæðisleg útlán Davíðs Oddssonar til gjaldþrota banka. Af svipaðri stærðargráðu og tjón þjóðarinnar af IceSave. Gjafmildi Geirs Haarde í garð fjármagnseigenda hindrar arftaka hans í að lina þjáningar skuldara. Af því að Geir elskaði fjármagnseigendur geta Jóhanna og Steingrímur ekki elskað skuldara á sama hátt. Geir var áður búinn að tæma hirzlur ríkisins.
Djúpar slóðir og faldir peningar

Fínt er, að brezka fjársvikastofnunin vill aðstoða Evu Joly og saksóknara efnahagsbrota. Þar er mikil þekking í húsi og þar í landi eru djúp spor íslenzku útrásarinnar. Vonandi fáum við að vita, hvers vegna brezka ríkið beitti hryðjuverkalögum á íslenzka banka. Þá mun koma sitthvað í ljós, sem við fengum ekki að vita á sínum tíma. Við erum fyrst núna að átta okkur á, að íslenzku bankarnir voru tæpast saklaus fórnardýr vondra útlendinga. Þeir voru siðlaus glæpafélög. Ekki skiptir minna máli, ef fjársvikastofnunin hjálpar Evu Joly og saksóknurum efnahagsbrota að elta uppi falda peninga.
Andlit skálka eru leyndó

Vilhjálmur H. Vilhjálmsson lagatæknir segir í Fréttablaðinu í dag, að menn eigi aðgang að ásýnd sinni. Geti bannað töku og birtingu mynda af sér. Þetta er það lengsta, sem lagatæknar hafa gengið í túlkun laga í þágu skálkanna í samfélaginu. Undanfarin ár græðgisvæðingar hafa lagatæknar sótt fram á breiðum vígvelli. Víkka hugtak einkalífs og gera bankaleynd að trúaratriði. Þeim hefur tekizt að gera peninga að einkalífi. Skattar, skuldir, eignir, tekjur, kúlulán, svindl og svínarí verða að einkalífi. Af samkeppnisástæðum eru fyrirtæki talin eiga einkalíf. Afleiðinguna sjáum við í hruni Íslands.
Ómar lét lögguna plata sig

Ómar Ragnarsson lét plata sig. Kvartar um, að andófsfólk hafi sparkað í höfuð löggu. Ég tel, að sá atburður hafi ekki gerzt. Né, að andófsfólk hafi sótt járnstengur til að lemja löggur. Andófsfólk hefur lagt fram myndskeið og myndir máli sínu til stuðnings. Slíkt hefur löggan ekki gert. Hún hefur oft áður verið staðin að lygi um framgöngu í andófi. Sem betur fer gefa myndsímar andófsfólki tækifæri til að andmæla lygum hennar. Þess vegna segi ég við Ómar í fullri vinsemd: Varaðu þig á orðum löggunnar. Og varaðu þig á fjölmiðli, sem lepur lygar löggunnar. Ég er þar að tala um ríkissjónvarpið.
Erlendar innheimtustofnanir

Carl Bildt, utanríkisráðherra Svía, og Per Stig Møller, utanríkisráðherra Dana, eru lygarar. Sögðu á blaðamannafundi í Reykjavík 9. júní, að IceSave samkomulag væri ekki forsenda norrænna lána. Síðan kom í ljós, að lánin fást ekki, fyrr en IceSave er í höfn. Fulltrúar Alþjóða gjaldeyrissjóðsins hafa marglogið, að IceSave samkomulag sé ekki forsenda lánveitinga. Jafnoft hefur komið í ljós, að lánveitingar frestast vegna tafa á IceSave. Sama er að segja um Evrópusambandið. Þetta sýnir, að IceSave er feimnismál þessara aðila. Gagnvart okkur eru þeir innheimtustofnanir Bretlands og Hollands.
Með og móti IceSave

Helzti galli IcsSave samningsins er, að hann jafnsetur eins konar annars veðréttar kröfur Bretlands og Hollands og eins konar fyrsta veðréttar kröfur Íslands. Fyrst ætti að borga 20.887 lögbundna ábyrgð Íslands og síðan ætti að borga ólögbundna umframkröfu Bretlands og Hollands. Á móti vegur, að Bretland og Holland lána Íslandi fyrir sínum hluta. Of seint er að fella málið út af þessu. Hins vegar á Alþingi að setja fyrirvara við samninginn. Ekki svo marga og stóra, að það jafngildi höfnun. Nægir að herða ákvæði um rétt til endurskoðunar og setja inn skorður við árlegri greiðslubyrði okkar.
Danska skilanefndin er betri

Dönsk skilanefnd Hróarskeldubanka vinnur ekki hraðar en þær íslenzku. En hún vinnur betur. Hefur þegar ákveðið að kæra Niels Valentin Hansen bankastjóra. Fyrir sömu afbrot og Sigurjón Þ. Árnason, Halldór J. Kristjánsson, Sigurður Einarsson, Hreiðar Már Sigurðsson, Lárus Welding. Skilanefndir Landsbankans, Kaupþings og Glitnis hafa enn ekki gert slíkt. Það stafar af, að íslenzku skilanefndirnar eru skipaðar siðrofsmönnum úr gömlu bönkunum. Þær gefa skít í Fjármálaeftirlitið og ráða sér framkvæmdastjóra, sem það hefur rekið. Þær ráða eigin lögfræðistofur til að annasst innheimtu krafna. Eru gerspilltar.
Ellisif, ættingjar og vinir

Nú eru þeir tímar, að minni háttar glæpir komast ekki að í fjölmiðlum. Ekki er fjallað um mál, nema upphæðir skipti milljörðum. Í þeim samanburði fer lítið fyrir milljónum í Varnarmálastofnun. Opinberir eftirlitsaðilar saka forstjórann, Ellisif Tinnu Víðisdóttir, um viðskipti við vini og ættingja framhjá útboðsreglum. Samtals nema upphæðirnar mörgum milljónum króna. Ég sá frétt um þetta í einum fjölmiðli fyrir viku, en ekki orð annars staðar. Er þetta kannski eitthvert feimnismál Samfylkingarinnar? Eða fjölmiðlunganna? Er ekkert gert í þessu máli frekar en öðrum, sem lúta að misnotkun aðstöðu?
Blaðamenn spurðu ekki

Jóhanna Sigurðardóttir hélt blaðamannafund eftir ævintýri spunakarla hennar um helgina. Hún var þar ekki beðin um að tjá sig um skoðanir þeirra. Álit Hrannars Björns Arnarsonar á vafstri Evu Joly út fyrir verksvið sitt. Álit Kristjáns Kristjánssonar á drepandi ósamkomulagi ríkisstjórnarinnar á mörgum sviðum. Þjóðin hefur rétt á að fá að vita um skoðun ráðherrans á hressandi ummælum þeirra. Blaðamennirnir á fundi Jóhönnu spurðu ekki um það, svo vitað sé. Altjend birtust engin svör hennar í fjölmiðlum. Mætti ég auðmjúklega spyrja viðkomandi fjölmiðlunga, hvers vegna tækifærið rann þeim úr greipum.
Grasrótarlausir þremenningar

Borgarahreyfingin er þríklofin. Þingmenn hennar talast ekki við og mæta ekki á fund almennra félagsmanna. Þeir hafa semsagt enga grasrót lengur. Deilan hófst með, að þrír þingmenn af fjórum féllu frá að styðja viðræður um aðild að Evrópusambandinu. Sem voru á stefnuskrá hreyfingarinnar. Steininn tók svo úr, þegar sömu þingmenn reyndu opinskátt að fara í hrossakaup við stjórnina. Buðu stuðning við viðræður gegn fráhvarfi frá IceSave. Þráinn Bertelsson er eini þingmaðurinn, sem ekki tók þátt í þessum leik. Sökudólgar málsins eru einkum grasrótarlausir þremenningar, er túlka hrossakaup sem samvizku sína.
Jó-jó prins og prinsessa

Finnur Sveinbjörnsson kúluprins og jó-jó lögbannsins er ekki eina vandamál Kaupþings. Komið er í ljós, að formaður bankaráðsins er líka kúluprinsessa. Hulda Dóra Styrmisdóttir fékk kúlulán upp á 200 milljónir á núverandi verði. Hún er ennfremur annað jó-jó í lögbannsmálinu. Fyrst samdi hún tilkynningu um lögbannsbeiðnina. Síðan samdi hún bréf til starfsmanna, þar sem ráðið þvær hendur sínar af Finni og lögbanninu. Hafi ekki þjónað hagsmunum bankans og hafi valdið bankanum skaða, sem Hulda Dóra harmar. Of mikið er fyrir einn banka að hafa jó-jó í tveimur æðstu stöðunum. Hætta þau ekki bæði strax?
Lífseigir græðgiskarlar

Árni Tómasson, formaður skilanefndar Glitnis, virðist komast upp með að ögra Fjármálaeftirlitinu. Réð sem framkvæmdastjóra manninn, sem eftirlitið rak úr skilanefndinni. Afhjúpaði eftirlitið sem pappírstígrisdýr. Grófara getur það ekki verið. Árni er maður með svarta fortíð. Var bankastjóri Búnaðarbankans, er bankinn lánaði Björgólfsfeðgum þrjá milljarða til að kaupa Landsbankann. Annar lífseigur græðgiskarl úr fortíðinni og kúluprins að auki er Finnur Sveinbjörnsson, bankastjóri Kaupþings. Fékk lögbann á sannleikann. Hlaut af því ákúrur bankaráðs, en lafir samt eins og Árni. Lífseigir græðgiskarlar.
Gefur skít í eftirlitið

Fjármálaeftirlitið vék Kristjáni Óskarssyni úr skilanefnd Glitnis vegna fortíðar hans hjá bankanum. Ekki vegna skorts hans á hæfileikum. Skilanfndin svaraði með því að ráða Kristján sem framkvæmdastjóra sinn. Skilaboðin eru skýr. Skilanefndin gefur skít í Fjármálaeftirlitið. Hún segir Kristján afar hæfan. Það er ekki kjarni málsins við núverandi aðstæður. Þær segja, að ekki sé viðeigandi, að Kristján sé í brunaliðinu. Því miður lúffaði eftirlitið og segist ekki líta á málið sem ögrun. Allir aðrir líta á það sem ögrun. Af því að hún tókst, hefur Fjármálaeftirlitð verið niðurlægt í augum almennings.
Hrunið var ekki feilnóta

Geir Haarde taldi, að bankahrunið væri mistök, feilnóta í sinfóníunni, sem ekki mætti persónugera. Eftirmaður hans, Bjarni Benediktsson, heldur líka, að hrunið hafi verið feilnóta. Hann harmar minni stuðning við bankaleynd. Þeir telja kerfið hafa verið í lagi í stórum dráttum. Almenningur er hins vegar farinn að skilja, að hrunið var meira en feilnóta. Það var mesta bankarán Vesturlanda. Ráðamenn bankanna opnuðu fjárhirzlur, buðu eigendum og vildarvinum að láta greipar sópa. Hnepptu þjóðina í ánauð. Bankahrunið er margfalt verra mál en það virtist vera í haust. Bjarni skilur það alls ekki.
Árni Páll ráðherra lýgur

Árni Páll Árnason félagsráðherra segir, að alls engar afskriftir á skuldum heimilanna séu forsenda samstarfs við Alþjóða gjaldeyrissjóðinn. Annað hvort lýgur hann eða talar um leynisamning, sem enn hefur ekki verið opinberaður. Eftir streðið við að fá birta leynilega hliðarsamninga er ótrúlegt, að enn sé einn slíkur til. Ef hann birtist ekki í þessari viku, er ljóst, að Árni Páll lýgur. Niðurstaðan verður auðvitað sú, að ráðherrann laug. Enda kenna lygarar yfirleitt öðrum um allt, sem aflaga fer, í þessu tilviki Alþjóða gjaldeyrissjóðnum. Billegur pólitíkus grípur ætíð dauðahaldi í hálmstráin.
Þorskurinn við Laugaveginn

Ef þú vilt góða nautasteik, ferðu á fiskréttahús. Ef þú vilt mælikvarða á gæði annarra veitingahúsa, pantaðu fiskrétt. Stafar af, að meiri nákvæmni þarf við eldun á fiski en öðrum mat. Ítalska matarhúsið Volare við Laugaveg stóðst þetta próf. Þorskur dagsins var hæfilega eldaður, borinn fram með kartöflum, grænmeti og tómatsósu. Súpa dagsins var matarmikill tómatgrautur. Súpa og þorskur kostaði 1200 krónur í hádeginu, þorskurinn sér kostaði 990 krónur. Á kvöldin kosta pöstur 1700 krónur og aðalréttir 2900 krónur. Vona, að Volare lifi lengur en nokkrir fyrirrennarar á þessum stað við Kjörgarð.
Ekki sama villta vestrið

Erlendir fjölmiðlar og íslenzkir bloggarar tala um lánabók Kaupþings sem villta vestrið. Bjarni Benediktsson talar líka um villta vestrið, en er þó að tala um allt annað. Kallar afnám bankaleyndar villta vestrið. Telur birtingu efnis upp úr lánabókinni vera lögbrot. Þótt prófessor í lögum og fleiri lögmenn telji svo ekki vera. Bjarni hefur slíka ofsatrú á bankaleynd, að hann lyftir henni upp fyrir aðrar reglur samfélagsins. Sjálfur ber hann með öðrum pólitíkusum Sjálfstæðisflokksins ábyrgð á bankaleyndinni, sem var ein helzta forsenda hrunsins. Bjarni formaður hefur ekkert lært af hruninu.
Öll fjármál uppi á borði

Bankaleyndin var ein helzta forsenda hruns Íslands í fyrrahaust. Í skjóli hennar opnuðu íslenzku bankarnir eigendum sínum fjárhirzlurnar og buðu þeim að tæma þær. Ég hef lengi kallað þetta bankarán, Financial Times og fleiri fjölmiðlar eru orðnir sama sinnis. Samt er ekkert gert, Kaupþing fékk meira að segja lögbann á sannleikann. Bankaleyndin er hluti af túlkun einkalífs, að peningar séu hluti einkalífs. Þeir mega alls ekki vera það. Öll fjármál eiga að vera uppi á borði eins og Ögmundur Jónasson ráðherra segir. Það eitt hindrar græðgishagkerfið í að kollsigla samfélaginu aftur í framtíðinni.
Næstumþví afnám bankaleyndar

Óttast, að fyrirhuguð lög um næstumþví afnám bankaleyndar verði hvorki fugl né fiskur. Ögmundur Jónasson heilbrigðisráðherra segir að vísu, að afnema beri hana alveg. En sumir valdamenn vilja ekki afnema hana, til dæmis ekki Gylfi Magnússon. Ég óttast, að Páll Sigurðsson verði fenginn til að semja lögin. Hann hefur reynslu frá lögunum um upplýsingaskyldu stjórnvalda. Sem gerðu kerfið lokaðra en það var áður. Hann er fær um að semja lög um afnám bankaleyndar, sem fela í sér aukna bankaleynd. Kerfiskarlarnir ætla að sjá til þess, að því meira, sem hlutirnir breytast, því meira séu þeir eins.
Knésetti eigið fyrirtæki

Skálkurinn Karl Wernersson spyr í Mogganum í dag, hvort menn trúi virkilega, að eigendur reyni skipulega að knésetja fyrirtæki sín. Því er fljótsvarað. Ef maðurinn er Karl Wernersson, trúum við því. Meðferð hans á bótasjóði Sjóvá sýnir, að hann er fær um að knésetja fyrirtæki sín. Líklega fer þar saman heimska og græðgi. Ekkert í grein hans hróflar við því almmannaáliti, að hann sé einn af helztu skálkum græðgisvæðingarinnar. Við þurfum ekki annað en að vísa á meðferð hans á Sjóvá. Svo er það til marks um heimsku að telja sig færan um að verja þann málstað á opinberum vettvangi Moggans.
Stíga ekki í vitið

Upplýsingafulltrúar, blaðurfulltrúar og almannatenglar forsætisráðuneytisins stíga ekki í vitið. Hrannar Björn Arnarson segir, að Eva Joly eigi ekki að skipta sér af því, sem henni komi ekki við. Hann er að tala um grein hennar í erlendum fjölmiðlum. Kristján Kristjánsson segir, að ríkisstjórnin sé ósammála “í mörgum málum”, þar á meðal IceSave. Þess vegna hafi hún engan boðskap að flytja útlendingum. Þeir eru báðir að afsaka aðgerðarleysi sitt fyrir hönd Jóhönnu Sigurðardóttur forsætis. Ríkisstjórn, sem hefur slíka blaðurfulltrúa, þarf ekki að kvíða elliárunum. Hún verður löngu áður dauð.
Furðufréttir gærkvöldsins

argt skrítið kom fram í gær. Björn Bjarnason hoppaði í lið með Evu Joly. Er hann á leið í Vinstri græna? Græðgiskarlinn Finnur Sveinbjörnsson flúði af vettvangi í lögbannsmáli Kaupþings og verður væntanlega rekinn. Kristján Kristjánsson, fulltrúi Jóhönnu Sigurðardóttur, lýsti yfir ósamkomulagi ríkisstjórnarinnar “í mörgum málum”, þar á meðal IceSave. Notaði það sem afsökun fyrir að hafa ekki farið í herferð til varnar Íslandi. Í staðinn lýsir hann yfir patti í ósamkomulagi ríkisstjórnarinnar. Er ekki kominn tími til afsagnar ríkisstjórnar, sem segist ekki hafa neinn málstað að verja?
Blaðurfulltrúinn blaðrar

Jóhanna Sigurðar gæti ekki fengið grein birta í fjórum blöðum samtímis, þar af þremur stórblöðum. Það gat Eva Joly hins vegar, nýtur trausts erlendis. Jóhanna ekki, reyndi ekki heldur að sigla í kjölfar Joly. Sendi Kristján Kristjánsson til að segja: “Ísland er sem heild þrjúhundruð og eitthvað þúsund manns. Höfum öll mismunandi skoðun. Ríkisstjórnin hefur mismunandi skoðanir, eins og alþekkt er, á mörgum málum … Við erum alls ekki sammála um það innbyrðis Íslendingar, hvernig við eigum að ljúka Icesave-málinu. Þess vegna er erfitt að fara út í heim og hamra inn einhvern einn boðskap.”
Finnur er enn við völd

Tveir ráðherrar hneyksluðust á siðleysi Finns Sveinbjörnssonar bankastjóra. Hann féll síðan í nótt frá lögbanni á sannleikann. Samt þarf að reka hann sem hluta af 2007-ruglinu. Tveir dagar eru liðnir síðan kúluprinsinn í Kaupþingi opinberaði siðleysið. Hrósaði sér 2008 af að hafa sigað lögmönnum á fjölmiðla. Situr enn á valdastóli. Hvað er ríkisstjórnin að hugsa? Er hún ríkisstjórn bankaleyndar og siðleysis eða er hún ríkisstjórn almennings og réttlætis? Hver er munurinn á Jóhönnu og Gylfa og Steingrími annars vegar og siðlausum kerfiskörlum hins vegar? Dugar síðbúið fráhvarf Finni til bjargar?
Samt gerist ekki neitt

Fjármálabrask Kaupþings í fyrrasumar var hámark siðleysis. Annað eins hefur ekki sézt á Vesturlöndum. Samt ganga bankastjórarnir Sigurður og Hreiðar Már ennþá lausir. Samt hafa deildarstjórar siðleysisins í Kaupþingi verið í skilanefndum bankanna fram á þennan dag. Samt situr bankaráðið ekki í gæzlu. Samt gubbar nýr bankastjóri siðleysi sínu yfir almenning. Fékk lögbann sett á sannleikann. Tveir ráðherrar æpa af sársauka yfir siðleysinu. Samt gerir ríkisstjórnin ekkert í málinu. Hún ber ábyrgð á lélegum saksóknara og lélegu fjármálaeftirliti. Hún ber ábyrgð á furðufuglinum Finni Sveinbjörnssyni.